# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IV. volebné obdobie

Číslo: 1379/2009

**1149a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov a o zmene a doplnení niektorých zákonov (tlač 1149) v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborovNárodnej rady Slovenskej republiky:

**I.**

Národná rada Slovenskej republiky uznesením č. 1589 z  8. septembra 2009 pridelila vládny návrh zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov a o zmene a doplnení niektorých zákonov (tlač 1149) na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre hospodársku politiku,

Výboru Národnej rady Slovenskej republiky pre ľudské práva, národnosti a postavenie žien

a

Výboru Národnej rady Slovenskej republiky pre kultúru a médiá.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Vládny návrh zákona odporučili schváliť:

Ústavnoprávny výbor Národnej rady Slovenskej republiky uznesením č. 716 z  13. októbra 2009,

Výbor Národnej rady Slovenskej republiky pre hospodársku politiku uznesením č. 578 zo 6. októbra 2009 so zmenami a doplnkami,

Výbor Národnej rady Slovenskej republiky pre kultúru a médiá uznesením č. 226 zo  16. októbra 2009 so zmenami a doplnkami.

Výbor Národnej rady Slovenskej republiky pre ľudské práva, národnosti a postavenie žien neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných členov výboru podľa § 52 ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**IV.**

Výbory Národnej rady Slovenskej republiky, ktoré predmetný vládny návrh zákona prerokovali, prijali tieto **pozmeňujúce a  doplňujúce návrhy:**

1. V čl. I, 4. bode sa v poznámke pod čiarou k odkazu 3aa vypúšťajú slová „o elektronických komunikáciách“.

Legislatívno-technická úprava; úplná citácia uvedeného zákona je už obsiahnutá v poznámke pod čiarou k odkazu 3a.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I, 20. bode sa v § 5 ods. 2 písm. i) slovo „zostavuje“ nahrádza slovom „zostavovať“ a slovo „predkladá“ nahrádza slovom „predkladať“ a v § 5 ods. 2 písm. j) sa slovo „poskytuje“ nahrádza slovom „poskytovať“.

Gramatická úprava v nadväznosti na platné znenie zákona.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I, 76. bod sa v§ 31a ods. 1 písm. a) za slová „alebo program sprevádza“ vkladajú

slová „za odplatu alebo za podobnú protihodnotu alebo na účely vlastnej propagácie“.

V záujme náležitej transpozície smernice sa navrhuje do definície mediálnej komerčnej komunikácie doplniť, že je poskytovaná ako súčasť programu alebo program sprevádza za odplatu alebo za podobnú protihodnotu alebo na účely vlastnej propagácie.

Výbor NR SR pre kultúru a médiá

**Gestorský výbor odporúča schváliť**

1. V čl. I, 76. bode sa v § 31a ods. 10 slová „na základe zdravotného poistenia“ nahrádzajú slovami „na základe verejného zdravotného poistenia“.

Zosúladenie terminológie so zákonom č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I, 86. bod znie:

„86. V § 33 odsek 1 znie:

„(1) Vysielanie reklamy a telenákupu na alkoholické nápoje okrem piva a vína v čase od 6.00 h do 22.00 h sa zakazuje. Vysielanie reklamy a telenákupu na víno v čase od 6.00 h do 20.00 h sa zakazuje.“.“.

Nakoľko navrhovaná právna úprava, v súlade s ktorou by bolo možné reklamu a telenákup na alkoholické nápoje (okrem piva) vysielať v čase od 20.00 h. do 6.00 h., by mohla ohroziť psychický a fyzický vývin maloletých, navrhuje sa nasledujúca úprava časového obmedzenia vysielania reklamy a telenákupu na alkoholické nápoje:

* vysielanie reklamy a telenákupu na pivo ostáva časovo neobmedzené,
* vysielanie reklamy a telenákupu na víno bude časového obmedzenie na dobu od 6.00 h do 20.00 h. Takúto úpravu možno považovať za dostatočnú, keďže víno je podobne ako pivo nápoj s pomerne nízkym objemovým percentom alkoholu. Navrhovaná právna úprava tak zlepší možnosti propagácie slovenských vinárskych produktov za účelom podpory vinárstva ako významnej súčasti slovenského pôdohospo-dárstva,
* vysielanie  reklamy a telenákupu na ostatné alkoholické nápoje bude časovo obmedzené tak ako podľa platnej právnej úpravy v čase od 6.00 h do 22.00 h, ktoré je nevyhnutné na zabezpečenie ochrany maloletého diváka.

Výbor NR SR pre kultúru a médiá

**Gestorský výbor neprijal odporúčanie**

1. V čl. I, 100. bod znie:

„100. V § 36 odsek 3 znie:

„(3) Vysielanie telenákupného pásma vysielateľom na základe zákona je zakázané; pri vysielaní telenákupného pásma vysielateľom s licenciou sa neuplatňujú obmedzenia  podľa odseku 2.“.“.

Súčasná právna úprava povoľuje vysielateľovi s licenciou vysielať telenákupné programy (teraz – telenákupné pásma). Z gramatického znenia súčasnej právnej úpravy je zrejmý úmysel zákonodarcu povoliť vysielanie telenákupných programov iba vysielateľovi s licenciou a teda zakázať vysielanie telenákupných programov vysielateľovi na základe zákona. Z judikatúry Najvyššieho súdu Slovenskej republiky však vyplýva, že ustanovenia zákona musí obsahovať výslovný zákaz určitého konania pre špecifický subjekt. Z tohto dôvodu, v záujme právnej istoty a v súlade s úmyslom zákonodarcu predchádzajúcej právnej úpravy sa navrhuje doplniť predmetné ustanovenie o explicitný zákaz vysielania telenákupných pásiem pre vysielateľa na základe zákona.

Výbor NR SR pre kultúru a médiá

**Gestorský výbor neprijal odporúčanie**

1. V čl. I sa za bod 102 vkladá nový bod 103, ktorý znie:

„103. V § 37a ods. 2 sa vypúšťajú slová „či nepriamo“.“.

Ďalšie body návrhu zákona sa primerane prečíslujú.

Navrhuje sa spresnenie definície vlastnej propagácie. Vlastná propagácia tak ako je definovaná v zákone č. 308/2000 Z. z. je reklamou v zmysle definície podľa článku 1 písm. i) smernice. V zmysle článku 18 ods. 1 smernice by mali byť z časového rozsahu pre reklamu a telenákup vylúčené "oznamy, ktoré vysielateľ vysiela v súvislosti so svojimi vlastnými programami, na doplnkové produkty, ktoré sa od nich priamo odvodzujú,". Z definície vlastnej propagácie v zákone č. 308/2000 Z. z., ktorá je vylúčená z celkového reklamného času, vyplýva, že je to "činnosť vysielateľa určená na získanie a udržanie pozornosti verejnosti na vlastné vysielanie, programy, tovary alebo služby, priamo či nepriamo spojené s vysielaním a programami". Z uvedeného vyplýva, že definícia "vlastného vysielania" by mohla byť širšia ako výnimka z časového rozsahu pre reklamu v smernici, čo by znamenalo "voľnejšie" podmienky pre vysielanie reklamy ako stanovuje smernica.

Na túto skutočnosť bola Slovenská republika upozornená zástupcami Európskej Komisie. Zo stretnutia so zástupcami Európskej Komisie vyplynulo, že tento problém možno odstrániť legislatívnou zmenou, a to vypustením slov "či nepriamo" z definície vlastnej propagácie, ktoré nemajú oporu v smernici. Navrhovaná zmena teda plne zosúlaďuje legislatívne znenie zákona č. 308/2000 Z .z. so smernicou.

Výbor NR SR pre kultúru a médiá

**Gestorský výbor odporúča schváliť**

1. V čl. I, 103. bode sa v § 39 ods. 3 slová „na základe zdravotného poistenia“ nahrádzajú slovami „na základe verejného zdravotného poistenia“.

Zosúladenie terminológie so zákonom č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I sa za bod 107 vkladá nový bod 108, ktorý znie:

„108. V § 46 ods. 2 sa vypúšťa písmeno d).

Doterajšie písmená e) až l) sa označujú ako písmená d) až k).

Poznámka pod čiarou k odkazu 25 sa vypúšťa.“.

Ďalšie body návrhu zákona sa primerane prečíslujú.

Nakoľko spomedzi základných povinnosti vysielateľa bola vypustená povinnosť uzatvoriť zmluvy s organizáciami kolektívnej správy práv spravujúcimi práva k predmetom ochrany, ktorá je upravená iným právnym predpisom (autorský zákon), nie je opodstatnené, aby k žiadosti o licenciu bolo potrebné priložiť písomné potvrdenie alebo iný doklad preukazujúci uzatvorenie takejto zmluvy. Preto sa navrhuje, aby bola takáto povinnosť vypustená.

Výbor NR SR pre kultúru a médiá

**Gestorský výbor odporúča schváliť**

1. V čl. I sa 108. bod vypúšťa.

Ďalšie body návrhu zákona sa primerane prečíslujú.

Legislatívno-technická úprava

Výbor NR SR pre kultúru a médiá

**Gestorský výbor odporúča schváliť**

1. V čl. I sa za bod 115 vkladá nový bod 116, ktorý znie:

„116. V § 57 ods. 2 sa vypúšťa písmeno d).

Doterajšie písmená e) až j) sa označujú ako písmená d) až i).“.

Ďalšie body návrhu zákona sa primerane prečíslujú.

Nakoľko spomedzi základných povinnosti prevádzkovateľa retransmisie bola vypustená povinnosť uzatvoriť zmluvy s organizáciami kolektívnej správy práv spravujúcimi práva k predmetom ochrany, ktorá je upravená iným právnym predpisom (autorský zákon), nie je opodstatnené, aby k žiadosti o registráciu retransmisie bolo potrebné priložiť písomné potvrdenie alebo iný doklad preukazujúci uzatvorenie takejto zmluvy. Preto sa navrhuje, aby bola takáto povinnosť vypustená.

Výbor NR SR pre kultúru a médiá

**Gestorský výbor odporúča schváliť**

1. V čl. I, 120. bod sa v § 63 ods. 1 za slovo „písomne“ vkladajú slová „alebo v elektronickej forme“.

Navrhuje sa možnosť splnenia oznamovacej povinnosti vysielateľa prostredníctvom internetu a poskytovateľa audiovizuálnej mediálnej služby na požiadanie aj elektronickou formou. Táto forma umožňuje rýchle a bezplatné splnenie oznamovacej povinnosti z ktoréhokoľvek miesta na svete.

Výbor NR SR pre kultúru a médiá

**Gestorský výbor odporúča schváliť**

1. V čl. I, 120. bode sa v § 63a ods. 1 písm. f) sa slová „mediálna služba na požiadanie“ nahrádza slovami „audiovizuálna mediálna služba na požiadanie“.

Zosúladenie terminológie používanej v zákone.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I, 122. bode sa v § 64 ods. 2 slová „[§ 2 ods. 2]“ nahrádzajú slovami „[§ 2 ods. 1 písm. e)]“.

Legislatívno-technická úprava; oprava nesprávneho vnútorného odkazu.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I, 125. bode sa slová „§ 64 ods. 5“ nahrádzajú slovami „§ 64 ods. 7“.

Legislatívno-technická úprava; oprava nesprávne označeného ustanovenia.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I sa za bod 130 vkladá nový bod 131, ktorý znie:

„131. V § 67 ods. 2 až 6 sa v úvodnej vete za slová „vysielateľovi televíznej programovej služby“ vkladajú slová „okrem vysielateľa prostredníctvom internetu“.“.

Ďalšie body návrhu zákona sa primerane prečíslujú.

Pod pojem vysielateľ televíznej programovej služby spadá taktiež vysielateľ prostredníctvom internetu. Nakoľko § 67 ods. 1 až 6 ukladá sankcie iba vysielateľovi na základe zákona a vysielateľovi s licenciou (sankcie pre vysielateľov prostredníctvom internetu sú upravené v § 67 ods. 10 až 12) znenie uvedených ustanovení návrhu zákona je potrebné precizovať.

Výbor NR SR pre kultúru a médiá

**Gestorský výbor odporúča schváliť**

1. V čl. I, 131. bode sa slová „b) až l)“ nahrádzajú slovami „b) až m)“ a slová „a) až k)“ sa nahrádzajú slovami „a) až l)“.

Legislatívno-technická úprava v nadväznosti na zákon č. 318/2009 Z. z., ktorým sa do § 67 ods. 2 doplnilo nové písmeno m).

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I, 135. bode sa slová „i) až k)“ nahrádzajú slovami „i) až l)“ a slová „h) až j)“ sa nahrádzajú slovami „h) až k)“.

Legislatívno-technická úprava v nadväznosti na zákon č. 318/2009 Z. z., ktorým sa do § 67 ods. 2 doplnilo nové písmeno.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I sa za 135. bod vkladá nový 136. bod, ktorý znie:

„136. V § 67 ods. 2 písm. k) sa slová „§ 16 písm. g)“ nahrádzajú slovami „§ 16 ods. 3 písm. e)“.“.

Ďalšie body vládneho návrhu zákona sa primerane prečíslujú.

Legislatívno-technická úprava; z dôvodu nového znenia § 16 (čl. I, 50. bod) je potrebné upraviť aj vnútorný odkaz.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I, 136. bode úvodná veta znie: „V § 67 sa odsek 2 dopĺňa písmenom l), ktoré znie:“.

Legislatívno-technická úprava v nadväznosti na zákon č. 318/2009 Z. z., ktorým sa do § 67 ods. 2 doplnilo nové písmeno.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I, 147. bode sa slová „600 000 Sk“ nahrádzajú slovami „19 916 eur“.

Legislatívno-technická úprava v  nadväznosti na zákon č. 318/2009 Z. z., ktorým bola táto zmena vykonaná.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I sa za 148. bod vkladá nový 149. bod, ktorý znie.

„149. V § 67 ods. 8 sa slová „§ 2 ods. 2 a 4“ nahrádzajú slovami „§ 2 ods. 3 a 4“.

Ďalšie body vládneho návrhu zákona sa primerane prečíslujú.

Legislatívno-technická úprava; oprava nesprávneho vnútorného odkazu.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I, 154. bode sa v nadpise pod § 76dc a v § 76dc ods. 3 slová „1. decembra“ vo všetkých tvaroch nahrádzajú slovami „15. decembra“ v príslušnom tvare.

Zmena v nadväznosti na návrh posunu účinnosti zákona.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. I 155. bod znie:

„155. Príloha k zákonu znie:

„Príloha

k zákonu č. 308/2000 Z. z.

ZOZNAM PREBERANÝCH PRÁVNYCH AKTOV EURÓPSKYCH SPOLOČENSTIEV A EURÓPSKEJ ÚNIE

1. Smernica Rady 89/552/EHS z 3. októbra 1989 o koordinácii určitých ustanovení zákonov, iných právnych predpisov alebo správnych opatrení v členských štátoch týkajúcich sa vykonávania činností televízneho vysielania (Mimoriadne vydanie Ú. V. EÚ, kap. 6/zv. 1; Ú. v. ES L 298, 17. 10. 1989) v znení smernice Európskeho parlamentu a Rady 79/63/ES z 30.júna 1997 (Mimoriadne vydanie Ú. V. EÚ, kap. 6/zv. 2; Ú. v. ES L 202, 30. 7. 1997) a v znení smernice Európskeho parlamentu a Rady 2007/65/ES z 11. decembra 2007 (Ú. v. EÚ L 332, 18. 7. 2007).“.

Legislatívno-technická úprava v súlade so zaužívaným formálnym uvádzaním záväzných právnych aktov EÚ a ES.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. II, 23. bod znie:

„23. V prílohe k zákonu prvý bod znie:

„1. Smernica Rady 89/552/EHS z 3. októbra 1989 o koordinácii určitých ustanovení zákonov, iných právnych predpisov alebo správnych opatrení v členských štátoch týkajúcich sa vykonávania činností televízneho vysielania (Mimoriadne vydanie Ú. V. EÚ, kap. 6/zv. 1; Ú. v. ES L 298, 17. 10. 1989) v znení smernice Európskeho parlamentu a Rady 79/63/ES z 30.júna 1997 (Mimoriadne vydanie Ú. V. EÚ, kap. 6/zv. 2; Ú. v. ES L 202, 30. 7. 1997) a v znení smernice Európskeho parlamentu a Rady 2007/65/ES z 11. decembra 2007 (Ú. v. EÚ L 332, 18. 7. 2007).“.

Legislatívno-technická úprava v súlade so zaužívaným formálnym uvádzaním záväzných právnych aktov EÚ a ES.

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

1. V čl. V sa slová „1. decembra“ nahrádzajú slovami „15. decembra“.

Zmena účinnosti sa navrhuje z dôvodu trvania legislatívneho procesu a zabezpečenia aspoň minimálnej legisvakančnej lehoty. Z tohto dôvodu je potrebné zmeniť účinnosť zákona tak, aby boli dodržané požiadavky a lehoty stanovené Ústavou Slovenskej republiky [čl. 87 ods. 2 až 4 a čl. 102 ods. 1 písm. o)].

Výbor NR SR pre hospodársku politiku

Výbor NR SR pre kultúru a médiá

**Gestorský výbor odporúča schváliť**

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky odporúča Národnej rade Slovenskej republiky uvedený návrh zákona (tlač 1149) v znení schválených pozmeňovacích a doplňujúcich návrhov **s c h v á l i ť.**

O pozmeňujúcich a doplňujúcich návrhoch uvedených v IV. časti tejto spoločnej správy gestorský výbor odporúča hlasovať nasledovne:

**spoločne** o bodoch **1** až **4** a **7** až **26**  s návrhom **schváliť,**

**samostatne** o bode **5**,

**samostatne** o bode **6**.

K bodom 5 a 6 gestorský výbor **neprijal odporúčanie**.

Gestorský výbor určil poslanca Jána Senka za spoločného spravodajcu výborov a poveruje ho, aby podal správu o výsledku prerokovania návrhu zákona vo výboroch Národnej rady Slovenskej republiky podľa § 80, § 83, § 84 a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá číslo 230 z 22. októbra 2009.

Bratislava 22. októbra 2009

**Pavol Abrhan,** v. r.

predseda

Výboru NR SR pre kultúru a médiá